《永定河纪事 其三》
清代·张凤孙

泉水已出山，宁复论清浊。生为浑河官，遑问泥涂辱。

荒廨八九楹，中宵忽颠覆。妇孺出仓皇，陂田立如鹄。

官作有严程，胡能顾骨肉。平时缓绸缪，临事苦督促。

畚锸敢后期，薪刍奈弗属。弗属苇代之，急以竟此局。

天意未可知，波涛日洄澓。慷慨慕前贤，危堤不转足。

千金未易偿，一死犹可赎。功名蜗角微，宁忍付蛮触。

作者简介：江苏华亭人，字少仪。雍正十年副贡，乾隆间荐举鸿博，后荐经学，均下第。历官云南粮储道、刑部郎中。诗秀杰清丽，又工骈文。有《柏香书屋诗钞》。